b"\n_START_ARTICLE_\nSakon Yamamoto\n_START_SECTION_\nVarhainen ura\n_START_PARAGRAPH_\nYamamoto aloitti autourheilu-uransa kartingissa vuonna 1994 Suzuka Circuit Racing Schoolissa.  Vuonna 2001 Yamamoto siirtyi kartingista F3-autoihin. Ennen uraansa F1-sarjassa Yamamoto ehti kilpailla kotimaassaan Japanin F3-sarjassa, Formula Nippon ja Super GT -sarjoissa. F3-autoilla Yamamoto kilpaili Euroopassa Britannian, Saksan ja Formula 3 Euroseries sarjoissa ilman suurta menestyst\xc3\xa4.\n_START_SECTION_\n2005\n_START_PARAGRAPH_\nVuodeksi 2005 Yamamoto nousi Japanin F3-sarjasta kilpailemaan Formula Nippon- ja Super GT-sarjoihin._NEWLINE_Ensikosketuksensa F1-sarjaan Yamamoto sai kaudella 2005 toimiessaan Jordan-tallin kolmantena kuljettajana Japanin GP-viikonloppuna, jolloin h\xc3\xa4n p\xc3\xa4\xc3\xa4si ajamaan perjantain harjoituksissa. Yamamoto oli p\xc3\xa4\xc3\xa4ssyt jo aikaisemmin kaudella testaamaan Jordanin autoa Silverstonen radalla Englannissa.\n_START_SECTION_\n2006\n_START_PARAGRAPH_\nEnnen Kautta 2006  Yamamotoa huhuttiin uuden Super Aguri -tallin toiseksi kisakuljettajaksi, sill\xc3\xa4 uskottiin tallin haluavan kaksi japanilaista kuljettajaa. Lopulta paikat veiv\xc3\xa4t kuitenkin japanilaiset Takuma Sat\xc5\x8d ja Y\xc5\xabji Ide._NEWLINE_J\xc3\xa4\xc3\xa4ty\xc3\xa4\xc3\xa4n ilman tallipaikkaa F1-sarjassa, Yamamoto jatkoi alkukauden Formula Nipponissa ja Super GT:ss\xc3\xa4._NEWLINE_Iden saatua potkut Super Agurilta Kaudella 2006, Yamamoto nousi tallin varakuljettajaksi ranskalaisen Franck Montagnyn tilalle, joka oli toiminut alkukauden tallin varakuljettajana._NEWLINE_Yamamoto p\xc3\xa4\xc3\xa4si ajamaan Super Agurin kolmantena kuljettajana perjantain vapaissa harjoituksissa Britannian, Kanadan, Yhdysvaltain ja Ranskan Grand Prix'ssa. Saksan Grand Prix'sta l\xc3\xa4htien Yamamoto toimi Super Agurin toisena kilpakuljettajana. Talli halusi pysy\xc3\xa4 kokonaan japanilaisena, joten Yamamoto ja Montagny vaihtoivat paikkoja. Ajoitus kisakuskiksi siirtymiselle oli hyv\xc3\xa4, sill\xc3\xa4 Super Aguri toi Saksassa radalle uuden SA06 -autonsa, jota Yamamoto oli jo aikaisemmin  p\xc3\xa4\xc3\xa4ssyt testamaan Silvestonessa. Autosta odotettiin selke\xc3\xa4sti nopeampaa, kuin sen edelt\xc3\xa4j\xc3\xa4 SA05 oli ollut. Yamamoton kilpakuljettajan ura alkoi kuitenkin huonosti, sill\xc3\xa4 h\xc3\xa4n joutui keskeytt\xc3\xa4m\xc3\xa4\xc3\xa4n kaksi ensimm\xc3\xa4ist\xc3\xa4 kilpailuaan ensimm\xc3\xa4isell\xc3\xa4 kierroksella. Seitsem\xc3\xa4st\xc3\xa4 ajamastaan kilpailusta Yamamoto p\xc3\xa4\xc3\xa4si kolmesti maaliin ollen kahdesti 16. ja kerran 17.\n_START_SECTION_\n2007\n_START_PARAGRAPH_\nKaudeksi 2007 Super Aguri luopui kahden japanilaisen ajattamisesta, ja Yamamoton paikan kakkoskuljettajana otti britti Anthony Davidson. Yamamoto jatkoi kuitenkin tallin toisena testikuskina, muttei p\xc3\xa4\xc3\xa4ssyt ajamaan perjantain harjoituksissa._NEWLINE_J\xc3\xa4\xc3\xa4ty\xc3\xa4\xc3\xa4n ilman kilpakuljettajan paikkaa F1-sarjassa Yamamoto siirtyi ajamaan GP2-sarjassa BCN Competicion -tallissa. H\xc3\xa4n ehti ajaa sarjassa kauden kuusi ensimm\xc3\xa4ist\xc3\xa4 kilpailua, kunnes h\xc3\xa4net nostettiin hein\xc3\xa4kuussa Spyker-tallin toiseksi kilpakuljettajaksi. Christijan Albers oli saanut tallista potkut, ja h\xc3\xa4net korvasi saksalainen Markus Winkelhock Euroopan GP:ss\xc3\xa4, jonka j\xc3\xa4lkeen Yamamoto tuli h\xc3\xa4nen tilalleen kauden loppuihin kilpailuihin.  Yamamoto maksoi seitsem\xc3\xa4st\xc3\xa4 ajamastaan kilpailusta kaikkiaan viisi miljoonaa dollaria.  MM-pisteit\xc3\xa4 Yamamoto ei kyennyt saavuttamaan, eik\xc3\xa4 n\xc3\xa4in ollen saanut sijoitusta kuljettajien MM-sarjassa. _NEWLINE_H\xc3\xa4nen kauden paras sijoituksensa oli h\xc3\xa4nen kotikilpailussaan Japanissa ajama 12. sija, joka on my\xc3\xb6s h\xc3\xa4nen uransa paras sijoitus.\n_START_SECTION_\n2008\n_START_PARAGRAPH_\nKaudella 2008 Yamamoto kilpaili ART Grand Prix -tallissa GP2-sarjassa sen j\xc3\xa4lkeen, kun Luca Filippi oli saanut potkut ja joutunut j\xc3\xa4tt\xc3\xa4m\xc3\xa4\xc3\xa4n tallin. Unkarin sprinttikisassa Yamamoto sijoittui nelj\xc3\xa4nneksi, ja saavutti t\xc3\xa4ten ensimm\xc3\xa4iset pisteens\xc3\xa4 miss\xc3\xa4\xc3\xa4n autourheiluluokassa Japanin ulkopuolella. Muissa kisoissa Yamamoto ei onnistunut nousemaan pisteille, joten loppupisteiss\xc3\xa4 h\xc3\xa4n oli kolmen pisteens\xc3\xa4 turvin 23. Lis\xc3\xa4ksi Yamamoto osti itselleen paikan yhten\xc3\xa4 Renaultin testikuljettajista kaudella 2008, mutta autoa testaamaan Yamamoto ei kuitenkaan radalla p\xc3\xa4\xc3\xa4ssyt, vaan h\xc3\xa4nen ty\xc3\xb6n\xc3\xa4\xc3\xa4n olivat vain suoratestit ja n\xc3\xa4yt\xc3\xb6sajot.\n_START_SECTION_\n2009\n_START_PARAGRAPH_\nSakon Yamamoto kilpaili Aasian GP2-sarjassa kaudella 2008-2009 ART-tallin riveiss\xc3\xa4. Kauden avauksessa Kiinassa Yamamoto onnistui nousemaan palkintopallille ollen kolmas. Sarjan loppupisteiss\xc3\xa4 Yamamoto oli yhdeks\xc3\xa4s 13 pisteens\xc3\xa4 turvin. Varsinaiseen GP2-sarjaan Yamamoto ei kaudella kuitenkaan osallistunut._NEWLINE_Yamamoto kilpaili kaudella my\xc3\xb6s ADAC GT Masters -sarjassa Team Rosberg -tallissa saavuttaen kauden aikana yhden pisteen ja ollen loppupisteiss\xc3\xa4 jaettu 32.\n_START_SECTION_\n2010\n_START_PARAGRAPH_\nKev\xc3\xa4\xc3\xa4ll\xc3\xa4 2010 Hispania -tallin tallip\xc3\xa4\xc3\xa4llikk\xc3\xb6 Colin Kolles kertoi tallin hakevan kokenutta kuljettajaa testamaan autoa perjantaisin, koska tallin molemmat kilpakuljettajat olivat tulokkaita, eik\xc3\xa4 heid\xc3\xa4n kokemuksestaan ollut Kollesin mukaan riitt\xc3\xa4v\xc3\xa4sti hy\xc3\xb6ty\xc3\xa4 auton kehitysty\xc3\xb6ss\xc3\xa4. Ehdolla testikuskiksi olivat muun muassa Giancarlo Fisichella ja Christian Klien. Lopulta sek\xc3\xa4 Klien, ett\xc3\xa4 Yamamoto saivat paikat Hispanian testikuskeina._NEWLINE_Testikuskina toimiessaan Yamamoto p\xc3\xa4\xc3\xa4si ajamaan Bruno Sennan tilalla Turkin GP:n perjantain ensimm\xc3\xa4isess\xc3\xa4 harjoituksessa._NEWLINE_Kilpailemaan Yamamoto p\xc3\xa4\xc3\xa4si, kun h\xc3\xa4n korvasi Bruno Sennan Hispania Racing-tallin kisakuskina Britannian GP:ss\xc3\xa4. Sennan hyllytys j\xc3\xa4i kuitenkin vain kilpailun mittaiseksi, mutta Saksan GP:st\xc3\xa4 l\xc3\xa4htien Yamamoto korvasi intialaisen Karun Chandhokin. Monzassa ajetussa Italian GP:ss\xc3\xa4 Yamamoto t\xc3\xb6rm\xc3\xa4si varikkopys\xc3\xa4hdykselt\xc3\xa4 l\xc3\xa4htiess\xc3\xa4\xc3\xa4n tallinsa mekaanikkoon, ja mekaanikko joutui sairaalahoitoon. Kyseess\xc3\xa4 ei kuitenkaan ollut Yamamoton syy, vaan h\xc3\xa4net p\xc3\xa4\xc3\xa4stettiin liikkeelle ennenaikaisesti. Singaporen GP:ss\xc3\xa4 Yamamoton korvasi tallin toinen testikuski, it\xc3\xa4valtalainen Christian Klien. Talli ilmoitti syyksi Yamamoton sairastumisen ruokamyrkytykseen, mutta varikkohuhujen mukaan syy Klienin ajattamiseen oli se, ettei Yamamoton maksu tallipaikastaan tullut tallin tilille. Joidenkin l\xc3\xa4hteiden mukaan Yamamoton sponsorit maksoivat h\xc3\xa4nen ajopaikastaan Hispania -tallille 450 000 dollaria kilpailua kohden. Kotikilpailussaan Japanin GP:ss\xc3\xa4, sek\xc3\xa4 Korean GP:ss\xc3\xa4 Yamamoto oli taas mukana kilpailemassa Hispanian autolla. Kauden kahdessa viimeisess\xc3\xa4 kilpailussa Yamamoton korvasi kuitenkin j\xc3\xa4lleen Christian Klien, vaikka Yamamoto oli aikaisemmin vakuuttanut ajavansa koko loppukauden Hispanialla. _NEWLINE_Kaikkiaan Yamamoto kilpaili kaudella 2010 seitsem\xc3\xa4ss\xc3\xa4 osakilpailussa. H\xc3\xa4nen kauden parhaaksi sijoitukseksi j\xc3\xa4i h\xc3\xa4nen Korean GP:ss\xc3\xa4 ajamansa 15. sija.\n_START_SECTION_\n2011\n_START_PARAGRAPH_\nMaaliskuussa Virgin nimesi Yamamoton varakuljettajakseen kauden kolmeen ensimm\xc3\xa4iseen kisaan._NEWLINE_Toukokuussa uutisoitiin Virginin toisen kisakuljettajan  J\xc3\xa9r\xc3\xb4me d'Ambrosion olleen vaarassa saada potkut, koska h\xc3\xa4nen sponsorinsa eiv\xc3\xa4t olleet maksaneet tallille sovittuja rahoja. Yamamotoa pidettiin yhdess\xc3\xa4 tallin toisen varakuljettajan Robert Wickensin ohella vaihtoehtona d'Ambrosion mahdolliseksi korvaajaksi. Talli kuitenkin kiisti nopesti d'Ambrosion mahdolliset potkut.\n_START_SECTION_\ni1 Super Series\n_START_PARAGRAPH_\nVuonna 2012 Yamamoton oli tarkoitus kilpailla uudessa intialaisessa i1 Super Series -sarjassa kansainv\xc3\xa4lisen\xc3\xa4 kuljettajana.\n_START_SECTION_\nFormula E\n_START_PARAGRAPH_\nVietetty\xc3\xa4\xc3\xa4n muutaman vuoden hiljaiseloa poissa moottoriradoilta, Yamamoto palasi Formula E -sarjaan kaudeksi 2014-2015 AmlinAguri -tallissa. H\xc3\xa4n osallistui kahteen kilpailuun j\xc3\xa4\xc3\xa4den kuitenkin molemmissa pistesijojen ulkopuolelle."